Suma totală care s-a strâns în urma licitațiilor pentru tricourile fotbaliștilor care au evoluat sâmbătă seară pe Arena Națională, în meciul de retragere al „Generației de Aur” a fost de 166.750 de euro. Licitația continuă vineri, 31 mai, ora 12:00. Alte 23 de tricouri semnate de foști fotbaliști vor fi scoase la licitație.
„Generația de Aur” a câștigat meciul de retragere împotriva Legendelor Lumii, scor 3-2, într-o atmosferă spectaculoasă pe Arena Națională. Ultimul dans al „Generației de Aur” a fost însoțit de o mulțime de surprize pentru oamenii din fotbal.
La dineul organizat înaintea meciului de retragere a avut loc prima parte a licitației aniversare. În cadrul evenimentului caritabil au fost scoase la vânzare prima parte din tricourile foștilor fotbaliști care au luat parte la meciul legendar.
Numărul „10” al lui Gică Hagi a fost tricoul pentru care s-a oferit cea mai mare sumă: 30.000 de euro. Prima parte a licitației a strâns în total suma de 166.750 de euro. Banii vor merge către proiectul „Școlile Generației de Aur”, prin care toate instituțiile de învățământ în care s-au format cei 25 de membri ai „Generației de Aur” vor fi sprijinite financiar.
A doua parte a licitației este compusă din alte 23 de tricouri semnate de foștii fotbaliști care au evoluat pe Arena Națională în meciul de retragere al „Generației de Aur”. Licitația este programată, vineri, 31 mai, exclusiv online de la ora 12:00.
Tricourile membrilor „Generației de Aur” și tricourile Legendelor Lumii vor putea fi admirate la Galeriile Artmark, strada C.A. Rosetti nr. 5, începând cu marți, 28 mai, orele 10:00-20:00 și până vineri, 31 mai, ora 12:00, când va porni licitația. Intrarea este liberă.
„Le mulțumesc de pe acum tuturor celor care se vor alătura și vor contribui la un viitor mai bun pentru copiii care vor învăța în școlile în care am învățat eu și colegii mei”, a declarat Gică Popescu, fostul mare internațional român.
După recordul impresionant al lui Gică Hagi, următoarele două tricouri în „clasament” sunt cele ale lui Rivaldo și Jose Mourinho. În prima parte a licitației, tricoul fostului „decar” brazilian a fost achiziționat cu 16.000 de euro.
Aceeași sumă a fost plătită și pentru tricoul cu numărul „1” semnat de Jose Mourinho. Evenimentul caritabil a fost organizat de Bazar Production în parteneriat cu A10 by Artmark. Topul este provizoriu și poate fi modificat după a doua parte a licitației.